CELEX: 32019R0820
Language: hr
Date: 2019-02-04 00:00:00
Title: Delegirana uredba Komisije (EU) 2019/820 оd 4. veljače 2019. o dopuni Uredbe (EU) br. 345/2013 Europskog parlamenta i Vijeća u pogledu sukoba interesa u području europskih fondova poduzetničkog kapitala (Tekst značajan za EGP.)

22.5.2019   
               
               
                  HR
               
               
                  Službeni list Europske unije
               
               
                  L 134/8
               
            
         DELEGIRANA UREDBA KOMISIJE (EU) 2019/820
         оd 4. veljače 2019.
         o dopuni Uredbe (EU) br. 345/2013 Europskog parlamenta i Vijeća u pogledu sukoba interesa u području europskih fondova poduzetničkog kapitala
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 345/2013 Europskog parlamenta i Vijeća od 17. travnja 2013. o europskim fondovima poduzetničkog kapitala (1), a posebno njezin članak 9. stavak 5.,
         budući da:
         
                     (1)
                  
                  
                     Kako bi se osigurala učinkovita kontrola i upravljanje sukobima interesa u području europskih fondova poduzetničkog kapitala, važno je odrediti situacije u kojima postoji vjerojatnost sukoba interesa.
                  
               
                     (2)
                  
                  
                     U kontekstu kvalificiranih fondova poduzetničkog kapitala vrste sukoba interesa razlikuju se ovisno o ulozi, interesima i motivima uključenih osoba. Kako bi se olakšalo utvrđivanje sukoba interesa u tom kontekstu, potrebno je utvrditi popis situacija za koje se smatra da dovode do sukoba interesa. Taj bi popis trebao biti dovoljno opsežan da obuhvati sve vrste sukoba interesa koji se mogu pojaviti u području europskih fondova poduzetničkog kapitala. Stoga bi vrste sukoba interesa trebale uključivati situacije u kojima postoji mogućnost financijske dobiti ili izbjegavanja financijskoga gubitka ili u kojima postoje motivi da se pogoduje posebnim interesima na štetu interesa kvalificiranog fonda poduzetničkog kapitala ili njegovih ulagatelja.
                  
               
                     (3)
                  
                  
                     Upravitelji kvalificiranih fondova poduzetničkog kapitala trebali bi donijeti postupke i mjere kako bi osigurali da osobe uključene u takve poslovne aktivnosti obavljaju te aktivnosti u najboljem interesu kvalificiranih fondova poduzetničkog kapitala i njihovih ulagatelja. Kako bi se postigla usklađena razina zaštite ulagatelja u Uniji i omogućilo tim upraviteljima da donesu i slijede dosljednu i učinkovitu praksu za sprečavanje i praćenje sukoba interesa te upravljanje njima, trebalo bi navesti minimalan skup koraka u njihovoj politici upravljanja sukobima interesa. Kako bi se izbjegla nepotrebna administrativna opterećenja i osigurala odgovarajuća razina zaštite ulagatelja, trebalo bi prilagoditi politike upravljanja sukobima interesa prirodi, opsegu i složenosti poslovanja upravitelja.
                  
               
                     (4)
                  
                  
                     Postupci i mjere utvrđeni u politikama upravljanja sukobima interesa mogu biti nedostatni za zaštitu interesa kvalificiranog fonda poduzetničkog kapitala ili njegovih ulagatelja te bi u tom slučaju upravitelji kvalificiranih fondova poduzetničkog kapitala trebali poduzeti dodatne korake koji su potrebni za zaštitu tih interesa. Ti koraci trebali bi uključivati obavješćivanje višeg rukovodstva ili drugog nadležnog unutarnjeg tijela kvalificiranog fonda poduzetničkog kapitala i donošenje potrebnih odluka ili poduzimanje mjera za djelovanje u najboljem interesu kvalificiranog fonda poduzetničkog kapitala ili njegovih ulagatelja.
                  
               
                     (5)
                  
                  
                     Upravitelji kvalificiranih fondova poduzetničkog kapitala mogu sudjelovati u upravljanju društvima u koja ulažu kvalificirani fondovi poduzetničkog kapitala. Kako bi se spriječio sukob interesa i osiguralo ostvarivanje prava glasa tih upravitelja u korist dotičnog kvalificiranog fonda poduzetničkog kapitala i njegovih ulagatelja, potrebno je utvrditi detaljne zahtjeve u vezi s ostvarivanjem tih prava glasa. Kako bi se osigurao dostatan standard zaštite ulagatelja, upravitelji kvalificiranih fondova poduzetničkog kapitala trebali bi izraditi odgovarajuće i učinkovite strategije i na zahtjev dostaviti sažetak tih strategija i mjera koje su poduzeli.
                  
               
                     (6)
                  
                  
                     Kako bi se osigurala učinkovitost objavljivanja sukoba interesa, dostavljene informacije trebalo bi redovito ažurirati. S obzirom na rizike povezane s uporabom internetske stranice kao alata za objavljivanje sukoba interesa, potrebno je utvrditi kriterije za objavljivanje tih informacija na internetskim stranicama.
                  
               
                     (7)
                  
                  
                     Kako bi se upraviteljima kvalificiranih fondova poduzetničkog kapitala omogućilo vrijeme za prilagodbu novim zahtjevima, datum početka primjene ove Uredbe trebalo bi odgoditi za šest mjeseci,
                  
               DONIJELA JE OVU UREDBU:
         
            Članak 1.
            Vrste sukoba interesa
            Za potrebe članka 9. stavka 2. Uredbe (EU) br. 345/2013 vrste sukoba interesa su situacije u kojima upravitelj kvalificiranog fonda poduzetničkog kapitala, osoba koja stvarno obavlja poslove tog upravitelja, zaposlenik ili bilo koja osoba koja izravno ili neizravno kontrolira tog upravitelja ili je pod njegovom kontrolom, kontrolom drugog kvalificiranog fonda poduzetničkog kapitala ili subjekta za zajednička ulaganja, uključujući subjekt za zajednička ulaganja u prenosive vrijednosne papire (UCITS) kojim upravlja isti upravitelj, ili njegov ulagatelj:
            
                        (a)
                     
                     
                        vjerojatno može ostvariti financijsku dobit ili izbjeći financijski gubitak na štetu kvalificiranog fonda poduzetničkog kapitala ili njegovih ulagatelja;
                     
                  
                        (b)
                     
                     
                        ima interes u vezi s rezultatom usluge ili aktivnosti koje se pružaju kvalificiranom fondu poduzetničkog kapitala ili njegovim ulagateljima koji se razlikuje od interesa kvalificiranog fonda poduzetničkog kapitala ili njegovih ulagatelja;
                     
                  
                        (c)
                     
                     
                        ima interes u vezi s rezultatom transakcije izvršene u ime kvalificiranog fonda poduzetničkog kapitala ili njegovih ulagatelja koji se razlikuje od interesa kvalificiranog fonda poduzetničkog kapitala ili njegovih ulagatelja;
                     
                  
                        (d)
                     
                     
                        ima financijski ili drugi motiv da pogoduje:
                        
                                    —
                                 
                                 
                                    interesima ulagatelja, skupine ulagatelja ili drugog subjekta za zajednička ulaganja, uključujući UCITS, u odnosu na interese kvalificiranog fonda poduzetničkog kapitala ili njegovih ulagatelja;
                                 
                              
                                    —
                                 
                                 
                                    interesima jednog ulagatelja u kvalificiranom fondu poduzetničkog kapitala u odnosu na interese drugog ulagatelja ili skupine ulagatelja u tom fondu;
                                 
                              
                  
                        (e)
                     
                     
                        obavlja iste aktivnosti za kvalificirani fond poduzetničkog kapitala, drugi subjekt za zajednička ulaganja, uključujući UCITS, ili ulagatelja;
                     
                  
                        (f)
                     
                     
                        plaća ili mu plaćaju naknadu ili proviziju ili pruža ili mu pružaju bilo kakve nenovčane koristi, osim onih utvrđenih u članku 24. stavku 1. Delegirane uredbe Komisije (EU) br. 231/2013 (2);
                     
                  
                        (g)
                     
                     
                        utječe na razvoj kvalificiranog subjekta za imovinu i ima osobni interes utjecati na njegov razvoj na štetu kvalificiranog fonda poduzetničkog kapitala ili njegovih ulagatelja ili na štetu ostvarenja ciljeva kvalificiranog fonda poduzetničkog kapitala.
                     
                  
         
            Članak 2.
            Politika upravljanja sukobima interesa
            
               1.   Upravitelj kvalificiranog fonda poduzetničkog kapitala utvrđuje, provodi i održava politiku upravljanja sukobima interesa u pisanom obliku koja odgovara veličini i organizacijskoj strukturi tog upravitelja s obzirom na prirodu, opseg i složenost njegova poslovanja.
            
            
               2.   U politici upravljanja sukobima interesa iz stavka 1. utvrđuju se, u skladu s člankom 1., okolnosti koje mogu dovesti do sukoba interesa i utvrđuju mjere koje treba donijeti te postupci koje treba kontinuirano slijediti.
            
         
         
            Članak 3.
            Postupci i mjere za sprečavanje sukoba interesa, upravljanje njima i praćenje sukoba interesa
            Mjere koje se trebaju donijeti i postupci koji se trebaju slijediti iz članka 2. stavka 2. uključuju najmanje sljedeće korake:
            
                        (a)
                     
                     
                        zabranu razmjene informacija između osoba ili subjekata iz članka 1., ako bi takva razmjena mogla dovesti do sukoba interesa ili ga omogućiti;
                     
                  
                        (b)
                     
                     
                        odvajanje nadzora osoba ili subjekata iz članka 1. čiji interesi mogu biti u sukobu;
                     
                  
                        (c)
                     
                     
                        uklanjanje povezanosti ili ovisnosti između primitaka osoba ili subjekata iz članka 1. koji se uglavnom bave jednom aktivnošću i primitaka osoba ili subjekata koji se uglavnom bave drugom aktivnošću, ili prihoda koje te osobe ili subjekti ostvare, ako bi u vezi s tim aktivnostima mogao nastati sukob interesa;
                     
                  
                        (d)
                     
                     
                        sprečavanje osoba ili subjekata iz članka 1. da vrše neprimjeren utjecaj na upravljanje kvalificiranim fondom poduzetničkog kapitala;
                     
                  
                        (e)
                     
                     
                        sprečavanje ili kontrolu sudjelovanja osoba ili subjekata iz članka 1. u bilo kojoj aktivnosti koja može dovesti do sukoba interesa.
                     
                  
         
            Članak 4.
            Upravljanje posljedicama sukoba interesa
            Ako su mjere i postupci utvrđeni u politici upravljanja sukobima interesa u skladu s člankom 2. stavkom 2. i člankom 3. nedostatni da se njima dovoljno pouzdano spriječe rizici nastanka štete za interese kvalificiranog fonda poduzetničkog kapitala ili njegovih ulagatelja, upravitelji kvalificiranog fonda poduzetničkog kapitala poduzimaju sljedeće korake:
            
                        (a)
                     
                     
                        odmah obavješćuju svoje više rukovodstvo ili drugo nadležno unutarnje tijelo ili više rukovodstvo ili drugo nadležno unutarnje tijelo kvalificiranog fonda poduzetničkog kapitala o riziku nastanka štete za interese tog fonda ili njegovih ulagatelja;
                     
                  
                        (b)
                     
                     
                        donose sve odluke ili poduzimaju mjere kako bi osigurali djelovanje u najboljem interesu kvalificiranog fonda poduzetničkog kapitala ili njegovih ulagatelja.
                     
                  
         
            Članak 5.
            Strategije za ostvarivanje prava glasa kako bi se spriječio sukob interesa
            
               1.   Upravitelji kvalificiranih fondova poduzetničkog kapitala izrađuju u pisanom obliku odgovarajuće i učinkovite strategije za utvrđivanje kada i kako ostvariti prava glasa u portfelju kvalificiranog fonda poduzetničkog kapitala u korist dotičnog kvalificiranog fonda poduzetničkog kapitala i njegovih ulagatelja.
            
            
               2.   Strategijama iz stavka 1. određuju se mjere koje treba donijeti i postupci koje treba slijediti te one uključuju barem sljedeće korake:
               
                           (a)
                        
                        
                           praćenje relevantnih događaja vezanih uz izdavatelja;
                        
                     
                           (b)
                        
                        
                           osiguravanje da je ostvarivanje prava glasa u skladu s investicijskim ciljevima i politikom kvalificiranog fonda poduzetničkog kapitala;
                        
                     
                           (c)
                        
                        
                           sprečavanje sukoba interesa i upravljanje tim sukobima interesa koji proizlaze iz ostvarivanja prava glasa.
                        
                     
            
               3.   Upravitelji kvalificiranih fondova poduzetničkog kapitala na zahtjev ulagateljima daju sažetak strategija iz stavaka 1. i 2. te pojedinosti o mjerama poduzetima u skladu s tim strategijama.
            
         
         
            Članak 6.
            Objavljivanje sukoba interesa
            
               1.   Upravitelji kvalificiranih fondova poduzetničkog kapitala dostavljaju informacije iz članka 9. stavka 4. Uredbe (EU) br. 345/2013 na trajnom mediju iz članka 2. stavka 1. točke (m) Direktive 2009/65/EZ Europskog parlamenta i Vijeća (3) te ažuriraju te informacije.
            
            
               2.   Upravitelji kvalificiranih fondova poduzetničkog kapitala mogu informacije iz stavka 1. objaviti na internetskim stranicama, a da te informacije ne šalju osobno ulagatelju, pod uvjetom da su ispunjeni svi sljedeći uvjeti:
               
                           (a)
                        
                        
                           ulagatelji su obaviješteni o adresi internetske stranice i mjestu na internetskoj stranici na kojem se može pristupiti informacijama;
                        
                     
                           (b)
                        
                        
                           ulagatelji su pristali na dostavu tih informacija putem internetske stranice;
                        
                     
                           (c)
                        
                        
                           informacije su stalno dostupne na internetskoj stranici onoliko dugo koliko je ulagateljima razumno potrebno imati pristup tim informacijama.
                        
                     
         
         
            Članak 7.
            Stupanje na snagu i primjena
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 11 prosinca 2019.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 4. veljače 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  Uredba (EU) br. 345/2013 Europskog parlamenta i Vijeća od 17. travnja 2013. o europskim fondovima poduzetničkog kapitala (SL L 115, 25.4.2013., str. 1.).
         
            (2)  Delegirana uredba Komisije (EU) br. 231/2013 od 19. prosinca 2012. o dopuni Direktive 2011/61/EU Europskog parlamenta i Vijeća u odnosu na izuzeća, opće uvjete poslovanja, depozitare, financijsku polugu, transparentnost i nadzor (SL L 83, 22.3.2013., str. 1.).
         
            (3)  Direktiva 2009/65/EZ Europskog parlamenta i Vijeća od 13. srpnja 2009. o usklađivanju zakona i drugih propisa u odnosu na subjekte za zajednička ulaganja u prenosive vrijednosne papire (UCITS) (SL L 302, 17.11.2009., str. 32.).